Kragtoring in Jhb val om(Argieffoto) Inwoners in die suidweste van Johannesburg het Maandag sonder krag gesit ná ŉ kragtoring omgeslaan het. Van dié gebiede se kragtoevoer is wel teen Dinsdagoggend herstel, maar die stad kan nie sê wanneer almal weer krag sal hê nie. Volgens Isaac Mangena, woordvoerder van City Power, het ŉ sterk wind die 88 kV-kragtoring tussen die Nancefield- en Nirvana-kragstasie omgewaai. Niemand is in die proses beseer nie. “Ons het versoek dat ŉ ondersoek van stapel gestuur word aangesien ons glo die kragtoring is weens vandalisme verswak en het daarom so maklik omgewaai,” sê Mangena. Nancefield, dele van Eldorado Park, Klipspruit-wes, Nirvana, Lenasia en die omgewing rondom die Trade Route-winkelsentrum en Lenmed Ahmed Kathrada- private hospitaal het Maandag sonder krag gesit. City Power-spanne het Maandag met herstelwerk begin en die kragtoevoer na Nancefield, Eldorado Park en Klipspruit-wes is herstel. Spanne werk nog om die kragtoevoer na Nirvana, Lenasia en omliggende gebiede te herstel. “City Power kan nie sê wanneer al die herstelwerk voltooi sal wees nie. Ons vra om verskoning vir die ongerief.”